Heartland præsenterer fire danske navne til TALKS-programmet

Heartland offentliggør i dag fire topaktuelle danske navne til TALKS-programmet på sommerens festival. Udover Jonatan Spang og Hella Joof, der sammen gør status over humoren i det offentlige rum, får festivalen også besøg af den verdenskendte fotograf Jan Grarup og forfatteren Ahmed Akkari.

Tidligere på året kunne Heartland offentliggøre den prisvindende, amerikanske forfatter Jonathan Franzen som det første navn på Nordeuropas største live talkscene. I dag kan festivalen tilføje fire danske navne til programmet: **Hella Joof & Jonatan Spang**, **Ahmed Akkari** og **Jan Grarup** – de to førstnævnte i samtale med hinanden.

Programchef Rasmus Quistgaard siger om dagens offentliggørelse:

”Samtalen med Hella Joof og Jonatan Spang, tror jeg, bliver et højdepunkt på Heartland til næste år. De er begge to super gode på en scene og har skarpe observationer af verden omkring dem. De er to af de stærkeste repræsentanter for den nye satire, vi ser i dag – humoren, der bruges til at beskrive noget væsentligt.”

**Hella Joof & Jonatan Spang:**

***Er humoren blevet voksen?***

To af landets mest anerkendte komikere tager i samtalen et kritisk blik på humorens betydning i samfundet. Under overskriften ”*Er humoren blevet voksen?*” skal tendensen til, at bl.a. komikere og komedieforfattere i dag engagerer sig i samfundet med eksempelvis politisk satire eller bøger, der diskuterer sociale, religiøse og kulturelle forhold, afdækkes. Hvis danske satirikere nogensinde kunne beskyldes for kun at snakke om parforhold og hverdagsliv, er det i hvert fald slut: I dag er der en lang række standup-comedy-shows, tv-programmer, film og bøger fra folk, der arbejder professionelt med humoren, der forholder sig til såkaldt seriøse emner. Hvad er der sket? Er det indflydelsen fra amerikanske shows? Er det egentlig overhovedet morsomt eller vigtigt – eller begge dele?

Filminstruktør, skuespiller og komiker **Hella Joof** har været en af de mest markante satirikere i Danmark de sidste 25 år. Som komiker har hun bl.a. været en del af *Lex & Klatten* og *Det Brune Punktum*, mens hun siden succesdebuten som filminstruktør med *En kort en lang* i 2001 har udgivet en række populære film. I 2018 har hun premiere på sin ottende spillefilm, *Happy Ending*. Hun har desuden siden 2017 været medlem af regeringens Disruptionråd og er de senere år også blevet en meget succesrig forfatter til bøger, der tager livtag med nogle af livets store spørgsmål.

**Jonatan Spang**, en af landets mest succesfulde komikere gennem en årrække og tidligere direktør på Nørrebro Teater, blev i 2017 vært for sit eget late night-talkshow *Tæt på sandheden*. Programmet lader Spang kommenterer historier og personer fra det offentlige liv og har givet ham en rolle i Danmark, der minder om Jon Stewarts i USA. Det indbragte ham titlen som ’Årets Komiker’ ved Zulu Comedy Galla 2018 – en hæder som han også modtog i 2016.

I 2019 vender Spang tilbage på standup-scenen med sit nye onemanshow *Typisk*.

**Ahmed Akkari**

Aktivist og debattør Ahmed Akkari har de senere år markeret sig som en af de mest markante stemmer herhjemme i debatten om integration og islam i Danmark. Han blev kendt i den brede befolkning i forbindelse med Muhammed-krisen i 2005, hvor han spillede en afgørende rolle i konflikten mellem de muslimske organisationer og repræsentanter for den danske regering. Han har siden udgivet to bøger om sin vej ud af det islamistiske miljø, *Min afsked med islamismen* fra 2014 og senest *Mod til at tvivle*, der udkom i maj 2018. Akkari har personligt bevæget sig mellem Danmark, Grønland og Mellemøsten i årene, der gik, og er i dag ved at få en ny, stærk stemme:

”*Vi er meget glade for at præsentere Ahmed Akkari i vores Talks-program. Akkari er jo landkendt fra sin tid under karikaturstriden, men har skrevet et par fantastisk interessante bøger i de år, der fulgte efter. Jeg spår, at han er ved at blive en betydelig stemme i Danmark, men nu bare fra en helt anden vinkel end tidligere,*” siger Rasmus Quistgaard.

**Jan Grarup**

Den verdenskendte fotograf Jan Grarups billeder fra krigs- og konfliktzoner har gået verden rundt. Han er blevet kåret som Årets Pressefotograf fem gange og har vundet et hav af priser for sine fotografier, herunder otte priser ved World Press Photo og Årets Pressefoto fem gange. I 2017 udgav han den anmelderroste fotobog *And Then There Was Silence* og udgiver i 2019 erindringsbogen *Hvor jernkorsene gror – En krigsfotografs erindringer* sammen med forfatter Jakob Fälling.

”*Jan Grarup er sådan en slags rockstjernefotograf; en af verdens mest efterspurgte fotografer og en kunstner, der har stærke meninger om sit arbejde. Han er berømt for at opsøge nogle menneskers mest sårbare livssituationer rundt omkring i verden. Man sidder med åben mund, når man ser hans billeder, og det gentager sig faktisk, når han fortæller om, hvordan han skød sine billeder*,” siger Rasmus Quistgaard.

*Heartland Talks er skabt i samarbejde med en række af Danmarks stærkeste forlag, bl.a. Gyldendal, Lindhardt & Ringhof og Informations Forlag.*

**Flere navne de kommende måneder**

De fire navne slutter sig til Jonathan Franzen på TALKS-programmet, mens musikprogrammet allerede tæller 14 kunstnere med Solange, The Good, the Bad & the Queen og The Smashing Pumpkins i spidsen. De kommende måneder vil der løbende blive offentliggjort flere navne fra hele verden inden for MUSIC, ART, TALKS og FOOD. De vil alle kunne opleves på Heartland 2019, der finder sted fra torsdag d. 30. maj til lørdag d. 1. juni 2019.

**BILLETSALG**

**Partoutbillet**: 1.950 DKK ekskl. gebyr

*Overnatningstilbud, børnebilletter og et begrænset antal endagsbilletter bliver sat i salg næste år.*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // peter.storgaard@have.dk // 28 49 33 86

Kristina Sindberg // kristina@have.dk // 24 86 01 84

Heartland:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland er støttet af:**

Faaborg Midtfyn Kommune

Udvikling Fyn